ร้านข้าวต้มแสงตะวัน เป็นหนึ่งในร้านข้าวต้มที่เห็นมาค่อนข้างนานแล้วแหละ แต่ไม่เคยได้แวะมากินซักที เพราะส่วนมากที่มาแถวนี้ก็จะเป็นทริปกิน ข้าวเหนียว-ไก่ทอด มากกว่า แต่ด้วยว่าวันนี้ไปร้านประจำปิด แล้วจะมาร้านไก่ทอดก็ปิด เลยทำให้มีโอกาสได้ลองกินร้านนี้กับเขาบ้าง

เมนูที่มีอยู่ในร้านก็ค่อนข้างที่จะเหมือนกับร้านข้าวต้มทั่วไป ผมก็เลยสั่งเมนูที่ชอบกินกันเป็นประจำอยู่แล้วมาอย่าง ยำไข่เยี่ยวม้า หมูกรอบ กุ่ยช่ายขาวผัดเต้าหู้ และ หัวไชโป้วผัดไข่ ที่กลายเป็นประเด็นเด็ดชนิด Talk of The Town ของโต๊ะเราไปแล้ว

ที่ผมต้องยก หัวไชโป้วผัดไข่ ให้เป็นเมนูเด็ดประจำวันนี้เพราะว่า แต่เริ่มลงมือผัด คือกลิ่นหอมมันลอยจากกระทะมาเตะที่ปลายจมูกของผมแบบถึงที่ ชนิดที่ว่าเรียกความสนใจของคนบนโต๊ะเราได้แทบจะทันที เมื่อได้ลองกินก็อุทานแบบทันควันว่า เห้ย! ดีอะ รสชาติละมุนละไม กลมกล่อมกำลังดี แถมยังมีกลิ่นไหม้อ่อน ๆ ของกระทะที่ติดมาด้วย บอกเลยว่า แค่คำแรกก็ทำเอาผมกลายเป็น แฟนคลับของร้านนี้ไปเลยทันที

เอาเป็นว่า ถ้าใครที่ชอบกินเมนูผัดแบบมีกลิ่นไหม้ติดให้พอได้กลิ่นหอมแบบอ่อน ๆ อยู่ด้วย ผมแนะนำให้มาลองกินกันดูที่ร้านนี้ครับ ข้าวต้มแสงตะวัน เด็ดจริง! คอนเฟิร์ม!